**Adrian Naidin**

Am venit aici pentru că eu cred în limba mea, în credința mea, în poporul meu, de aceea am venit. Cred într-un viitor frumos al nostru și cred în oameni de valoare.

De la Nistru pan’ la Tisa  
Tot romanul plansu-mi-s-a,  
Ca nu mai poate strabate  
De-atata strainatate  
Din Hotin si pan’ la Mare  
Vin Muscalii de-a calare,  
De la Mare la Hotin  
Calea noastra ne-o atin  
Si Muscalii si Calmucii  
Si nici Nistrul nu-i inneaca  
Saraca tara, saraca!  
Din Boian la Cornu Luncii  
Jidoveste-nvata pruncii  
Si sub mana de jidan  
Sunt romanii lui Stefan.  
Ca-ndarat tot da ca racul  
Fara tihna-i masa lui  
Si-i strain in tara lui.  
Din Brasov pan’la Abrud  
Vai ce vad si ce aud  
Stapanind ungurul crud  
Iar din Olt pana la Cris  
Nu mai este luminis  
De greul suspinelor  
De umbra strainilor,  
De nu mai stii ce te-ai face  
Sarace roman, sarace!  
De la Turnu-n Dorohoi  
Curg dusmanii in puhoi  
Si s-aseaza pe la noi;

Si cum vin cu drum de fier  
Toate cantecele pier  
Zboara paserile toate  
De neagra strainatate  
Numai umbra spinului  
La usa crestinului  
Codrul geme si se pleaca  
Si izvoarele ii seaca  
Saraca tara, saraca!  
Cine ne-a adus jidanii  
Nu mai vaza zi cu anii  
Si sa-i scoata ochii corbii  
Sa ramaie-n drum ca orbii  
Cine ne-a adus pe greci  
N-ar mai putrezi in veci  
Cine ne-a adus Muscalii  
Prapadi-i-ar focul jalei  
Sa-l arza, sa-l dogoreasca  
Neamul sa i-l prapadeasca,  
Iar cine mi-a fost misel  
Seca-i-ar inima-n el,  
Cum dusmanii mi te seaca  
Saraca tara, saraca!  
Stefane, Maria ta,  
Lasa Putna, nu mai sta,  
Las’ arhimandritului  
Toata grija schitului,  
Lasa grija gropilor  
Da-o-n seama popilor  
La metanii sa tot bata,  
Ziua toata, noaptea toata,  
Sa se-ndure Dumnezeu  
Ca sa-ti mantui neamul tau…  
Tu te-nalta din mormant  
Sa te-aud din corn cantand  
Si Moldova adunand  
Adunandu-ti flamurile  
Sa se mire neamurile;  
De-i suna din corn odata  
Ai s-aduni Moldova toata

De-i suna de doua ori  
Vin si codri-n ajutor;  
De-i suna a treia oara  
Toti dusmanii or sa piara  
Dati in seama ciorilor  
S-a spanzuratorilor.  
Stefane, Maria Ta,  
Lasa Putna, nu mai sta  
Ca te-asteapta litvele  
Sa le zboare tigvele  
Sa le spui molitvele  
Pe cati pari, pe cati fustei  
Capatani de grecotei  
Grecoteii si strainii  
Manca-le-ar inima cainii  
Manca-le-ar tara pustia  
Si neamul nemernicia  
Cum te prada, cum te seaca  
Saraca tara, saraca!

( Aceasta varianta a Doinei, extrem de putin cunoscuta astazi, este preluata din cartea Mihai Eminescu – poezii tiparite in timpul vietii, vol. III, note si variante, editie critica ingrijita de Perpessicius, cu reproduceri dupa manuscrise, Editura Fundatiei Regale, Bucuresti, 1944. )

**Dr. Călin Georgescu**

În dimineața acestei zile, înainte de-a începe să spunem, a avut loc o tragedie la spitalul din Constanța. O altă tragedie a spitalelor și de fapt a acestui neam, unde au murit oameni nevinovați. Vă rog pe toți să purtăm un moment de reculegere la acest doliu.

Astăzi, vineri 1 octombrie 2021, de Acoperământul Maicii Domnului anunțăm înființarea mișcării *“Pământul Strămoșesc”*, sub conducerea mea. Misiunea noastră este de a numi corect lucrurile, de-a crea o atitudine sufletească puternică, de-a rămâne și de-a merge împreună uniți în Dumnezeu pentru a readuce demnitatea și suveranitatea națiunii române. Credem cu tărie c-avem dreptul ca neam și ca țară de-a face istorie în această lume. Ne iubim țara așa cum a făcut-o Dumnezeu, o iubim fără a-i cere nimic în schimb, nici chiar încrederea, atât de lesne de indus în eroare, nici chiar iubirea înădită azi la lucruri străine și la oameni străini, așa cum spunea Mihai Eminescu, conștiința noastră națională. Îi oferim doar iubirea și devotamentul nostru necondiționat.

Să facem cinste și să ne ridicăm la înălțimea marilor noștrii înaintași: Ștefan cel Mare, Mihai Viteazul, Constantin Brâncoveanu, Alexandru Ioan Cuza și mulți alții care și-au dat viața ca noi s-avem astăzi destin. Noi cei d-aici și alte milioane de români care gândesc ca noi susținem că poporul român nu se poate dezvolta și nu poate să trăiască în demnitate, decât dacă urmărește și continuă tradițiile noastre istorice, milenare, așa cum au fost stabilite în rânduiala vremurilor. Educația și cultura, formarea de caractere în baza tradiției noastre istorice și a credinței strămoșești sunt pentru noi priorități absolute.

Cum vom acționa? Îndemnăm românii la simplitate, așa cum spunea marele gânditor român, martir al închisorilor comuniste, Ernest Bernea. Îndemnăm la simplitate pentru a sprijini un model economic și social bazat pe micul producător, micul proprietar producător, pe gospodăria țărănească și în special pe țăranul român, care trebuie să revină la ce-a fost și mai mult decât atât, regele neîncoronat al României.

Români, creați comunități mici, mâncați hrană sănătoasă și beți apă curată însuflețite de energia locului, stați în pământul strămoșesc. Micii producători vor renaște economia locală și capitalul local, dar vor distribui cât mai mult economia libertății, a demnității și a dăruirii. Astăzi avem nevoie mai mult ca oricând de reconcilierea acestui neam al nostru cu Dumnezeu și de liniște socială. Avem nevoie de pace. *„Pace în unitate națională”* este cel mai important deziderat al vremurilor pe care le traversăm. Dezbinarea produce grave probleme sufletelor, destramă țesătura socială și perpetuează sărăcia.

Ce vom face? Vor vorbi faptele noastre pentru noi. Printr-o muncă efectivă pentru a pune în aplicare un proiect de țară *„Hrană, Apă, Energie”*. În România s-a distrus motivația muncii și aceasta este ruinător. Iubirea de neam și apărarea drepturilor lui sfinte se face doar prin muncă, conștiință și exemplu personal.

Înțelegem că economia țării suferă. O vom ajuta cu toate puterile noastre pentru a dezvolta o economie locală în care nu profitul este scopul, ci binele comun. Înțelegem că nu sunt bani pentru economia locală. Vom veni noi cu puținul de acasă, ca-mpreună cu oamenii locului să putem crea minimul necesar micului producător. Vom dezvolta bresle și meșteșuguri. Vom repara școli, cămine culturale, podețe. Vom ridica sere, hambare, centre de colectare a produselor locale. Vom ajuta mănăstirile, gospodăriile nevoiașe, astfel încât oamenii comunităților locale să poată genera bunăstare pentru ei și pentru întreaga țară. Înțelegem că este o situație grea în țară. Îi oferim țării sufletul nostru.

România nu se poate reface cu ambiții politice, ci doar cu dragoste de țară, așa cum au făcut marii noștrii înaintași. De aceea ușile mișcării *„Pământul Strămoșesc”* sunt deschise pentru oricine care crede nelimitat în Hristos și țară. Rămâne afară cel care nu are credință, sau are îndoieli. Puterea conștiinței poate muta munții, de aceea declar că dacă atitudinea noastră românească este oprită de lege, legea este greșită.

Trăiască România !

**Acad. Victor Voicu**

Stimate domnule Călin Georgescu, distinsă audiență, ca să nu fiu necircumscris în timp și spațiu am scris două pagini.

Prezint un omagiu românilor. Textul se intitulează *„Românii și elitele românești”*.

Cuvântul *elită* provine din limba latină, respectiv *„electus”*, select, ales, distins dintr-un grup de persoane sau o comunitate socială, etnică, sau profesională. Elitele prin calități, performanță, comportament, abordări și realizări depășesc valoarea medie și definește colectivitatea respectivă umană. Românii, de-a lungul istoriei lor de peste 2000 de ani au generat o valoare de comunicare unică și absolut definitorie, limba română. O comoară identitară, neprețuită, sine-qua-non a neamului românesc. În plus au apărut personalități de o anvergură neobișnuită, întemeietorii voievodatelor românești, mari conducători, mari vizionari și apărători ai neamului românesc. Elitele sunt implicit persoane, sau grupări restrânse de persoane care se află, sau ar trebui prin calitățile lor să fie în fruntea unei instituții, a unei societăți, a structurilor de învățământ, a unui guvern, etc.

Cum se formează elitele? Există un proces de formare a elitelor confirmat, sau neîndoielnic? Societățile moderne s-au preocupat să identifice elitele, să le protejeze, să le promoveze, să le utilizeze în scopul dezvoltării societății, spre binele întregii comunități. Se consideră pe drept cuvânt că elitele se formează în contextul *„școlii”* ( școlii în ghilimele, școlii în sensul cel mai cuprinzător al cuvântului ), adică locul unde se instruiesc și se formează elitele sub îndrumarea elitelor ( majoritatea afirmațiilor sunt axiome, dar le punctez pentru că le-am uitat, am uitat axiomele ). Adică elitele se formează în contextul unei școli de elită, protejate și susținute de societate, în care profesorii reprezintă un grup de mare respectabilitate și relevanță pentru formarea și identificarea elitelor. Școala este locul unic de formare a elitelor. Elitele cresc, se formează și se valorifică într-un mediu prielnic, receptor, generos, apt să le valorifice potențialul creator în artă și-n știință, în cultură în general. Elitele se selectează după criterii stricte, valorice.

Suntem noi, societatea românească apți să creștem, să identificăm și să utilizăm și să valorificăm elitele? În fruntea marilor instituții ale țării, suntem apți să selectăm și să impunem elitele neamului nostru? Avem criterii de selecție și de valorificare a elitelor? Suntem convinși că-n momentele cele mai memorabile, respectiv reperele valorice ale românilor au fost inițiate și conduse spre nemurire de către elitele românilor, numai dacă evocăm unirea principatelor cu alegerea unui singur domn ( asta au făcut-o elitele, pentru ambele principate, Cuza ) prin implicarea unor vizionari ai neamului nostru. Aducerea pe tron a regelui Carol I, o adevărată aventură încheiată cu succes. Înființarea Academiei Române în 1866, un rezultat al cooperării generoase a unui grup de elite. Comandanții din războiul din 1877, elite militare ale românilor. Marile bătălii ale românilor din primul război mondial, Mărăști, Mărășești, Oituz au umplut de respect Europa și-au fundamentat prin sacrificii eroice Marea Unire ( care probabil nu s-ar fi putut face fără acest uriaș sacrificiu al românilor ). S-a creat baza eroică prin sacrificii imense pentru împlinirea visului secular al românilor. 1 decembrie 1918, România Mare, România întregită, la numai 40 de ani de la războiul de independență, la 50 de ani de la venirea lui Carol I și la 60 de ani de la unirea principatelor ( moment astral al românilor, al elitelor ). Datorăm aceste momente, aceste repere ale neamului românesc elitelor românilor. Din discuțiile noastre cu oameni educați și preocupați de prezentul și viitorul pe termen mediu și lung al țării au rezultat câteva întrebări generate de neliniștea unui viitor imprevizibil.

Avem criterii valide de selecție ale persoanelor numite în fruntea instituțiilor țării? Au persoanele selectate o carieră respectabilă marcată de conduită profesională, competență și responsabilitate? Rezultatele obținute de guvernele ultimilor 30 de ani sunt încurajatoare? Ne generează speranță și încredere în clasa noastră politică? Elitele contemporane ale românilor vor putea scrie proiectul pentru România? Cu ce viziune? ( o marcăm doar sintetic )

Să edificăm o Românie a iubirii și credinței, a generozității și performanței.

Vă mulțumesc !

**Maestrul Dorel Vișan**

Miliarde de oameni pleacă din această lume fără să se întrebe vreodată de ce-au venit. Miliarde de oameni pleacă din această lume fără să știe c-au fost trimiși de Dumnezeu să-i continue lucrarea.

Doamne, în curând voi fi gata să plec.

Mai am doar să-mi închid geamantanul,

Prea plin de dureri și nimicuri,

Din căutarea necuprinsului rânduit în dosare și plicuri.

Corabia vieții așteaptă la malul tăcerii,

Pânza i se zbate-n vânt ca valul din verdele mării,

Ruta-i fixată de mult spre țara amintirilor mele,

Spre raiul arzătoarelor dorințe rebele.

Pe punte e gata să-mi deie omagiul

Mult încercatul echipagiu,

Iar omul tău, Doamne,

Îngaimă confuz și peltic funestul omagiu.

Nevasta, cernită în rochia mini

S-arată cât poate mai tristă,

Îmi drege cravata, îmi pune ciorapii

Și-mi cat-o batistă.

Dacă pleci peste zile și ani

Să nu uiți să-mi lași niște bani

Și copiilor,

Să nu uiți să le lași două, trei adevăruri de tată

Să le spună nepoților.

Astfel ca niciodată să nu se uite rânduiala și ordinea firii.

Iar acol’ când ajungi pe țărmul amintirii,

Pentru că precis acolo sunt însemnate

Veghea ta și truda-n singurătate,

Veghe și post și rost,

Pentru suspinele somnului nost,

Și dacă le găsești însemnate

Să nu uiți să-mi trimiți mie și copiilor, carte.

Să ne scrii neapărat care-i cuvântul ce stă între naștere și moarte.

Doamne, Tu m-ai făcut timid și sâcâit

Și tot a doua zi mi-ai dat cuvântul potrivit.

Ajută-mă măcar acuma, Doamne,

Ca atunci când voi pune piciorul pe puntea corăbiei mării,

Fantomă plecată pe calea uitării,

Când mateloți cu pipe arzânde-n colțurile gurii

Vor rupe odgonul mărilor și zgurii,

Ajută-mă să strig nevestei și copiilor cuvântul,

Să nu mă acopere marea și vântul.

Ajută-mă să strig, dacă e cazul să nu mă acopere marea, talazul,

Să strig nevestei și copiilor cuvântul,

Cuvântul ce stă între naștere și moarte,

Cuvântul ce leagă ordinea, viața și firea,

IUBIREA !

Iubirea.

**Avădanei Lacrima**

Bună ziua și bine v-am găsit.

Mulțumesc *„Pământului Strămoșesc”* pentru chemare. Sunt onorată.

Numele meu este Lacrima și sportul meu favorit este plânsul, dar nu despre plâns, sau despre numele meu vreau să vă vorbesc. Lucian Blaga spunea că femeia nu este o simplă fătpură între făpturi. Ea poate înlocui orice, societatea, neamul omenesc, chiar și lumea toată. Eu vreau să cred că Blaga vorbea despre mamă.

Cine este mama? Mama este ființa care se naște odată cu copilul ei. Ea este înzestrată cu puterea de-a trece toate barierele, de a-și depăși condiția. Ea, prin dragostea necondiționată față de copilul ei are curajul de jertfă.

Astăzi trăim vremuri de mare încercare. Astăzi toată lumea luptă, nimeni nu mai iubește. Toată lumea moare de frică, au uitat de credință, au uitat de speranță, au uitat de Dumnezeu. De aceea, astăzi, mai mult ca oricând este nevoie de mame, de cât mai multe mame. De ce? Pentru că mama va lupta, dar nu oricum. Mama v-a lupta cu nădejde, cu multă dragoste și cu credință-n Dumnezeu.

Părintele Iustin Pîrvu spunea că, cea mai înaltă școală este mama. Și nu cred că se referea doar la responsabilitatea acesteia de a-și îngriji și educa copilul. Eu cred că duhovnicul neamului vorbea despre mamă ca cea mai înaltă școală, pentru că prin mamă se pot naște eroi.

Cinstită gazdă, cinstiți invitați, este foarte important ce fel de țară lăsăm copiilor noștrii, însă eu cred că este mai important ce fel de copii vom lăsa acestei țări. Eu cred că noi putem să lăsăm în urmă o Românie plină de eroi.

Vă mulțumesc !

**Prof. univ. dr. Florin Zamfirescu**

Și eu ca și dumneavoastră, suntem aici pentru că România este în pericol. M-am alăturat *„Pământului Strămoșesc”* din dorința de-a pune umărul, indiferent de vârstă, la stoparea, oprirea acestei nebunii care ne înconjoară, care ne strivește, care ne distruge.

Am stat și m-am gândit, am meditat. Ce se-ntâmplă cu noi? Sigur, e vorba de păcatele noastre și fiecare poate să-și calculeze, să-și revadă, să-și treacă prin sita valorică păcatele personale, numai că am sesizat că noi suntem, poporul român de-acum suntem oprimați, cele 18, să zicem milioane pe care le mai avem. Suntem oprimați de cel mult jumătate de milion, dacă nu cumva, eu exagerez și sunt prea generos acordând un număr prea mare celor care ne-au cucerit, ne oprimă și ne distrug, celor care vând cu bucata și-au vândut industria, valorile subterane, păduri, instituții, agricultură și tot ceea ce dumneavoastră puteți completa mai bine decât mine. Și făcând acest calcul mi-am dat seama că noi nu vom răzbate, nu vom reuși, decât dacă din om în om vom încerca să trezim fiecare persoană din jurul nostru, care sunt sigur că toată lumea e conștientă de ce trăim și toată lumea în sinea lor blestemă situația pe care-o traversăm, dar n-au curaj s-o spună și nu văd o soluție și mi-am dat seama cât de simplă e soluția.

Imnul nostru spune *„deșteaptă-te române”*. Eu zic c-ar trebui să-l schimbăm cu *trezește-te române* și cred că dacă din cele 17 milioane jumătate care rămân față de cei care ne oprimă, oamenii s-ar scula în picioare, atât, fără ură, fără revoltă, fără lovitură sau fără bătălii, fără război, acești 500 sau poate mai puțini, de nenorociți care ne conduc astăzi ar dispărea, s-ar topi. Este singurul lucru pe care l-am avea de făcut, dar să-l facem toți conștienți de forța pe care-o avem, de valoarea noastră, a acestui popor oprimat, a acestei țări în prag de a se prăbuși. Atât.

Să ne ridicăm în picioare și să pășim spre ei. Să înconjurăm Palatul Parlamentului, să facem demonstrații tăcute, liniștite, dar ferme. Poate că fac o trimitere fără să vreau la soluția lui Ghandi, care și-a eliberat țara prin tăcere, prin liniște și prin voință comună.

Vă mulțumesc !

**Leontina Prodan**

Bună ziua !

Leontina Prodan este numele meu și vin din satul Gâlgău Almașului, județul Sălaj. Dacă accesați pe internet Grădina Zmeilor, loc unic în lume considerat de unii, fundul mării Sarmatice, cu roci vulcanice.

Am revenit în sat după 48 de ani și m-am regăsit acolo pentru că am revenit pe pământul meu strămoșesc. În urmă cu douăzeci și ceva de ani, am fost invitată într-un sat din Sălaj, unde se aniversau cupluri cu o vechime în căsnicie peste 50 de ani. Am fost foarte surprinsă că într-un sat, destul de izolat, erau peste 57 de familii care aveau 50, 60, 70 de ani de căsătorie și întreabă cineva:

* Lele, floare, da cum o fost viața cu un bărbat atâția ani?
* Da cum să fie, țucutez, zice, o fost greu, da o fost tare frumos.

Și m-am mirat de ce așa multe familii cu așa o viață lungă, trăiau și unii și ceilalți. Era un sat necolectivizat, spre deosebire de satul meu, unde oamenii au fost colectivizați forțat, trimiși pe șantiere și mulți la închisoare și la mine-n sat nu există familii cu 50 de ani de căsătorie, pentru că n-au supraviețuit. Mai mult femeile au supraviețuit.

Într-un alt an am fost invitată de o copilă de 18 ani, tot dintr-un sat din Sălaj, care voia să refacă de ziua majoratului ei, nunta străbunicii, care-n ziua nunții a trebuit să se mărite cu mirele pentru că sora ei fugise cu altul. Așa, se mai întâmplă. Și străbunica ei trăia, avea peste 60 ani de căsătorie. Ș-acolo am cunoscut-o pe Cătănoaie, o femeie din sat. I-am spus că eu cultiv cânepă și-o zis: *Doamnie, io amu io ani mi-am dus războiul de țesut în pod*. Și-am luat fiecare parte din război și l-am legănat și l-am mângâiat și l-am învelit într-o ștergură pe fiecare ș-am zis: *Doamnie, oare știo oare cine la ce ti-am folosât? Cu tine mi-am îmbrăcat casa, mi-am îmbrăcat pruncii și nevasta și dumniata cultivi cânepă?* Zice: *Eu îl dau jos.*

Și într-adevăr au urmat alte evenimente legate de meșteșug, de cultura și procesarea cânepii în satele Sălăjene. Și-mi amintesc că de câte ori plecam de acasă, mama-mi spunea: „*Țucu-tie mama, să fii cuminte.”* Și mă tot gândeam, „*dar eu sunt cuminte, învăț bine, ce mai îmi spune?”*

Și mi-am dat seama acum cu trecerea anilor, că e vorba de acea cumințenie a pământului, pe care-o știm și de la Brâncuși, care spunea: *„Nu putem mulțumii pământului pentru tot ce ne oferă.”* Și-mi amintesc că am început să cultiv in și cânepă, să nu piară și am chemat câteva mătuși la mine-n clacă să m-ajute. Era în postul Sfintei Marii, era dealul plin de femei. Plângeau cântând: *„Nu ne lăsa Măicuță, nu ne lăsa să pierim pe cale, că noi suntem fii ai lacrimilor tale.”* Și m-am gândit că țăranul a fost, pentru foarte mulți, cel mai periculos capitalist. Pentru comuniști a fost periculos pentru că el gândea, el muncea, știa ce să facă, avea fabrica de lapte în șură, avea piața cu legume și fructe în grădina lui și astăzi când ar trebui să-i fie mai ușor, cu atâtea informații, cu atâta tehnologie, țăranul român a fost scos din legislație. Pământul nu mai este pământ, este exploatație agricolă. Și eu care cultiv cânepa în sistemul gospodăresc, cânepa mea cu care eu m-am îmbrăcat de mii de ani și care m-o ajutat să mă-mbrac, să mă-ncălzesc, să-mi fac case, să mă lecuiesc, este cannabis.

Și pentru asta, am adus ceva cu mine. Eu mi-am făcut o zână, o zână a cânepii. Este o zână făcută pe un băț de cânepă, o jucărie pe care-o fac împreună cu copiii, pentru c-am locuit mult timp la Timișoara, o fac în școli și biserici cu sute, cu mii de copii chiar, pentru a ști ce este cânepa care-a fost scoasă din manualele școlare și este o zână pentru că în poveștile noastre, când țara asta a dus-o mai greu, sau cuiva îi era greu și nu găsea o soluție să rezolve problemele, apărea un Făt-Frumos, apărea o Ileană Cosânzeană care salva situația.

Vă mulțumesc.

**Bogdan Cuza**

Bună ziua.

Mă numesc Bogdan Cuza. Hrana, apa și energia sunt într-adevăr condițiile noastre existențiale, care derivă însă, din condițiile noastre ființiale provenite din Dumnezeul care ne-a creat și pământul din care-am fost zămisliți. Această Terra Sacră, acest pământ strămoșesc, spunea Barbu Ștefănescu Delavrancea, nu este o moștenire luată de la străbuni, ci este un împrumut luat, care va trebui restituit copiilor noștrii. Odată cu păstrarea și apoi cu restituirea lui însă, trebuie ca acest pământ să fie muncit și stăm să ne-ntrebăm, oare cine-l poate muncii mai cu sfințenie și cu pricepere decât țăranul român? Pământul strămoșesc, spunea Liviu Rebreanu, are un glas aparte, iar acest glas poate fi simțit și auzit și înțeles cel mai bine de către țăranul român. Acest sfânt pământ inspirator, este cel care ne-a dat soarele, ne-a dat șesurile, munții și apele cu care ne mândrim astăzi în lume și stau să vă-ntreb, fără de acest pământ strămoșesc, oare cu ce ne-am mai putea noi identifica? Față de cine ne-am mai putea noi legitima?

Simion Bărnuțiu spunea la inaugurarea universității Alexandru Ioan Cuza, din Iași, la 1860, că libertatea oricărei națiuni constă din libertatea națională. Fără de această naționalitate nu există nici libertate, nici lumină, nici adevăr și nici identitate. Ceea ce este apa pentru pești, văzduhul pentru păsări, soarele și aerul pentru toate viețuitoarele pământului, așa este și naționalitatea pentru fiecare popor în parte ca mamă a lui. Iar acela care nu se luptă pentru gloria, pentru continuitatea națiunii lui este un egoist pierdut, nu numai pentru umanitate, ci și pentru el însuși. Și spunea Bărnuțiu, ferească Dumnezeu și este păcat că un asemenea specimen a căpătat titluri și formă de om.

Iată că aceste idei unioniste au stat la baza împământenirii țăranului român, l-au făcut stăpân pe el ca să-l poată munci, iar la 14 august 1864, domnitorul Alexandru Ioan Cuza i-a împropietărit pe țărani, niciodată gândindu-se că se va ajunge odată în istoria noastră națională să împropietărim străinii de neam și țară.

De sute de ani, acest popor muncește fără de răsplată, fără de bucurii și fără de speranță. Din păcate, această viață săracă, această suferință enormă a fost transformată de români în virtuți și după cum spunea Nicolae Iorga, dacă poporul român de astăzi reprezintă ceva, el nu reprezintă de pe urma biruințelor strămoșilor noștrii, ci reprezintă ceva de pe urma suferințelor lor, iar aceste suferințe stau la baza energiilor care ne-au fost transmise pentru a da continuitate neamului românesc. Într-adevăr, destinul românilor atârnă de o mină de aur care se află plasată în sufletele fiecăruia dintre noi. Rămâne însă să vedem cum această mină de aur se va transforma în valori eterne. Și este bine să știm că provenim dintr-un neam de păstori și dintr-un neam de țărani. Așa am fost, așa suntem și așa vom fi. Și așa spunea și Eminescu. Sămânța din care a răsărit acest popor este una nobilă și poporul nu va pieri, atâta timp cât românii nu vor uita de noblețea seminției lor.

Vă mulțumesc !

**Dan Puric**

La mine a căzut sunetul... Ăsta e un semn fantastic. Ș-așa a făcut toată viața pantomimă. Sunt convins că abia acum, poporul român mă va auzi cu adevărat. Nu vă bazați pe tehnologie, bazați-vă pe Dumnezeu ! Ăsta este un semn că ceva se va prinde astăzi, acum.

Bunii mei prieteni, domnul Călin Georgescu propune cu tot sufletul această, de fapt nu este o propunere, este o chemare aproape tragică, pentru că în România în care a venit, este o Românie distrusă, este o Românie agonică, este o Românie fără nicio șansă, bunii mei prieteni.

România pe care domnul Călin Georgescu vrea s-o ridice, cu fața spre Dumnezeu în primul rând, seamănă cu bordeiul acela pe care mi l-a arătat mie Nicolae Dabija, Dumnezeu să-l odihnească și-a spus: *„Dane, acolo-n Basarabia, într-un sat nenorocit, după ce i-au luat pe toți în Siberia, pe bătrâni în pături, pe femei gravide de-au născut, săracele, în tren și le-au aruncat pruncii pe fereastră, au venit aici în satul ăsta echipe ale sovieticilor și ne-au smuls icoanele de pe pereți și le-au adunat în mijlocul satului, le-au zis: acum să vă vedem la ce o să vă rugați.”* Și am zis: *„Nicolae, ce a-ți făcut?”* Și a zis: *“Dane, ne-am rugat la cuiul din perete.”*

Asta este România de astăzi și dacă domnul Călin Georgescu a venit să se închine la cuiul din perete, eu am să mă-nchin și eu la cuiul din perete din propria mea casă. Și dacă fiecare român se va închina la cuiul care-a mai rămas din perete, căci ne-au aruncat icoanele neamului pe fereastră, România se va reface. Bunul meu prieten, domnul Bogdan Cuza, descendent al domnitorului Alexandru Ioan Cuza, a citat acel lucru pe care l-a afirmat Liviu Rebreanu în 1943 la intrarea în academie, că numai țăranul român simte glasul pământului, dar tot Liviu Rebreanu a spus atunci că se pare ( și vă rog să fiți atenți la cei ce ne-nconjoară ): *„popoarele războinice și migratoare nu au avut țăran, de aceea nu cunosc sufletul lui.”* Căci sufletul țăranului român era legătura lui cu pământul.

Ce s-a făcut în comunism? I-au desprins de pământ. I-au făcut navetiști, orice, numai să nu mai aibă în bătătură. Ce-au făcut acești urmași demni ai comunismului? Au trimis 6 milioane peste graniță, dezrădăcinându-i de neam și de țară. Poate că acum, bieții de ei ne ascultă. Ce vrea să facă domnul Călin Georgescu? De ce sunt aici, alături? Vrea să facă un lucru imposibil și ceea ce este imposibil omului, este posibil în fața lui Dumnezeu. Vrea să reînrădăcineze pe român. Horia Stamatu, unul din marii poeți ai exiliului a spus: *„Măi fraților”*, prin ’79 spunea, *„ăștia ne dezrădăcinează.”* Haideți să ne reînrădăcinăm. Să ne reînrădăcinăm în ogor, în cultură și mai ales în cer. Și spunea că: *“fără de cer, primele două nu merg.”*.

Apelul pe care se face nu este o mișcare politică, pentru că politicienii au ambiții. Apelul care se face este o mișcare de la suflet la suflet de român, ce-a spus și domnul Florin Zamfirescu, revolta tăcută. Revolta tăcută nu înseamnă pasivitate, înseamnă o forță de nezdruncinat a poporului român. Decât să trăim în genunchi, mai bine murim tăcuți în picioare.

*“Ce facem învățătorule? Ne lași să murim înecați?”* urlau înebuiți ucenicii la capul lui Iisus în corabie, în plină furtună. Și când Iisus s-a trezit, nu i-a privit, a privit natura și a certat-o, a zis: *“Taci! Potolește-te.”* Apoi le-a zis lor: *“Aveți puțină credință.”*

Și dacă cei de dinaintea noastră, pe care domnul Călin Georgescu i-a citat, au trecut prin timp cu fruntea sus, este datoria noastră. Să nu uitați, avem în spate tineri, săracii, confiscați și vrăjiți de ceea ce se-ntâmplă, neputincioși. La noi stă datoria să-i ridicăm. Spunea Eminescu: *“Viitorul? Umbra!”* Mâine-poimâine vom dispare biologic, dar umbra aceasta trebuie să rămână dreaptă.

Să ieșim din statutul de supraviețuitori ! Să reînvățăm să trăim liberi în țara aceasta ! Să reînvățăm să trăim liberi în căminele și-n familiile noastre, în propriul suflet ! Nu vă temeți ! Și mai ales, nu vă temeți pentru că astăzi, uitați-vă ce face o lume fără Dumnezeu. În plină furtună, aruncă peste bord tot ce i se pare că-i balast ! Copilăria copiilor noștrii ! Este cel mai mare infanticid pe care-l face guvernul și politica mondialistă ! Inocența copiilor noștrii ! Bătrânii noștri sunt asasinați în spitale ! Tradiția, istoria, totul se aruncă peste bord ! Iubirea de aproape și mai ales încrederea-n Dumnezeu ! Vă rog, compătimiți-i ! Pentru că ăștia au plecat de pe mica corabie a lui Hristos și s-au urcat mândrii, stupid de orgolios, fără să privească-n spate în vaporul acesta elegant care li s-a pus la dispoziție și care se numește Titanic. Ei sunt naufragiații de serviciu ai timpului care vine !

Sunt alături de domnul Călin Georgescu, datorită sufletului care-l pune, acum când n-are nicio șansă. Sunt ca tâlharul din dreapta ! Așa a fost poporul român. Tot timpul am fost în agonie, dar în agonie l-am văzut pe Dumnezeu că agonizează lângă noi. Blaise Pascal spunea că: *„Dumnezeu, Hristos rămâne-n agonie până la sfârșitul lumii.”* Poporul român știa că Dumnezeu suferă alături de el. Și dacă-n plină agonie unde suntem, când ne întoarcem la casele noastre, nu ne pierdem speranța în Dumnezeu și vedem în omul acela muribund, chipul lui Dumnezeu, așa cum astăzi, în acest popor muribund, eu văd chipul neîntinat al lui Dumnezeu, nu victoria, ci mântuirea noastră este asigurată.

Vasile Băncilă, marele filozof interbelic, prietenul lui Lucian Blaga spunea că: „*pentru țăranul român, pământul nu este un teren oarecare, decât la primărie, un hectar, un pogon, pentru sufletul lui este timp frământat de strămoși. În fața acestui timp a îngenunchiat”* , zice Vasile Băncilă, *„și-a trecut cu putere prin prezent și fără frică de moarte.”* Cu acest țăran român care avea pământu-n suflet ca pe o taină a strămoșilor s-a făcut Mărășești, s-a luptat la Cotul Donului, s-a trecut Prutul. Nu cu altceva, nu cu altă valoare !

Am văzut scrisoare dată de un țăran român lui Alexandru Ioan Cuza, după ce săracul, era împropietărit și cum bine a spus domnul Bogdan Cuza, trăim vremuri apocaliptice, poporul român este dezpropietărit de pământ, de valori, de credință. Și țăranul român îi scria lui Alexandru Ioan Cuza: *„Domnia ta, îți dau viață, îți dau ani de la copii mei și de la mine pentru ceea ce-ai făcut tu pentru noi.”* Chemarea la pământ, pământul strămoșesc, este chemarea la demnitatea de a fi român, de la cel care astăzi suferă că nu poate să bea o bere la terasă, până la cel care suferă că demnitatea-i este călcată în picioare, toți sunt chemați să apere libertatea și demnitatea acestui popor !

Vă mulțumesc !

**Dr. Călin Georgescu**

Frați români, marele Brâncuși, cel care ne-a pus pe orbita lumii, spunea așa: *„Nu există energie morală risipită-n zadar.”* De aceea, vă invităm nu doar ca simpatizanți, ci ca participanți direct la renașterea acestei țări. Cel mai mare proiect politic care este valabil și astăzi, rămâne unirea.

Împreună cu *Frăția Ortodoxă*, *Pământul Strămoșesc*, la un pas de răsărit de soare, mâine vor începe trei proiecte. La Valea Teilor în județul Tulcea, turnăm o placă pentru un așezământ social. În comuna Sibioara din județul Constanța ridicăm un hambar de fân pentru un crescător de oi și de vaci, iar în comuna Măgura, județul Suceava se repară o seră și un solar pentru un legumicultor.

Este un început, dar este un început demn pentru ceea ce va fi o Românie prosperă. O țară neînchinată nimănui, ci doar lui Dumnezeu.

Dumnezeu să binecuvânteze România !

Vreau să spun că eu vin de undeva, atât spun... și nu vin de nicăieri și merg către nicăieri. Părinții mei sunt profesori de română, mama mea este Naidin Rodica, pe tatăl meu îl cheamă Bebe Naidin și pe lângă că au fost profesori de română, acum sunt bătrâni, tatăl meu s-a apucat și la 55 de ani de pictură de icoane. De la mama mea am învățat prima poezie în limba mea, de la tatăl meu am învâțat ce înseamnă lacrima, eu surprinzându-l odată când picta o icoană și mi-am dat seama că trebuia să-l las să plângă când picta. Așa că eu i-am redescoperit pe părinții mei în fiecare an. Și de acolo vin și vă cânt piesa aceasta.

Este un moment extraordinar de important și e foarte important, spun eu, ca la vârsta pe care-o am să ne întâlnim cât mai des și s-avem un curaj extraordinar, cum a spus maestrul Dan Puric, de ce să ne fie frică de unul din puținele lucruri destul de sigure, moartea. Nu... Mai bine să învățăm să trăim și să ne bucurăm. Chiar e un moment de bucurie extraordinar și chiar dacă imposibilul bate la ușă, eu nu cred asta. Niciodată n-am crezut asta. Suntem pe undeva, campionii cauzelor nu pierdute, ci imposibile, dar posibile pentru noi.

Vă cânt, vă doresc o piesă pe care am compus-o eu. Pe versurile *„nu-i lumină nicări”* am vrut eu să compun ceva cutremurător, să nu fie acea piesă pe care-o știți cu toții, *“Nu-i lumină nicăieri”* și-am compus-o ca prima mea piesă pentru o orchestră simfonică, voce și violoncel, aia era prima mea piesă, eu scriu și pentru orchestră simfonică, așa, și v-o doresc acum.

Nu-i lumină nicăiri,

Or murit tăți oamenii.

Numa’ la mândruța me’

Arde lampa ca ș-o ste’.

Ş-atâta m-oi duce-n noapte

Până m-oi ‘tâlni cu moarte’.

Și m-oi pune-n copârșeu

La un loc cu Dumnezeu,

Copârșeu cu scânduri late,

Unde moartea nu străbate,

Copârșeu cu scânduri ude,

Unde moartea nu pătrunde.